Vyf in Khayelitsha afgemaaiDie toneel in die Endlovini- informele nedersetting in Khayelitsha. (Foto: SAPD) Vyf mense is dood nadat verskeie skote Maandag vroeg in Khayelitsha afgevuur is. Die aanvallers het in die vroeë oggendure op sinkhuise in die Endlovini- informele nedersetting losgebrand. Die Wes-Kaapse polisie het reeds die polisie se 72‑uur-aktiveringsplan ingestel om te verseker dat alle nodige hulpbronne beskikbaar gestel word om die voorval te ondersoek en die oortreders aan die pen te laat ry. Forensiese ondersoekers was ŉ ruk gelede steeds besig om die toneel vir leidrade te fynkam. Brig. Novela Potelwa, polisiewoordvoerder, sê vier mans en ŉ vrou is dood nadat onbekende skieters die sinkhuise in Monwabisi Park genader en losgebrand het. Die slagoffers, wat nog geïdentifiseer moet word, is vermoedelik tussen 25 en 35 jaar oud. Speurders verbonde aan die polisie se eenheid vir georganiseerde misdaad ondersoek die moorde. Mense met inligting rakende die voorval word versoek om die polisie by 08600 10111 te bel.